VSL Sklep II Cp 1299/2017
Sodišče: Višje sodišče v Ljubljani
Oddelek: Civilni oddelek
ECLI: ECLI:SI:VSLJ:2017:II.CP.1299.2017
Evidenčna številka: VSL00001945
Datum odločbe: 03.08.2017
Senat, sodnik posameznik: Polona Marjetič Zemljič
Področje: DEDNO PRAVO - PRAVO EVROPSKE UNIJE
Institut: evropsko potrdilo o dedovanju - mednarodni element - premoženje v tujini
Zveza: Uredba (EU) št. 650/2012 Evropskega parlamenta in Sveta z dne 4. julija 2012 o pristojnosti, pravu,
ki se uporablja, priznavanju in izvrševanju odločb in sprejemljivosti in izvrševanju javnih listin v dednih
zadevah ter uvedbi evropskega potrdila o dedovanju člen 67. ZD člen 227, 227b
Jedro
Uredba EU o dedovanju se uporablja za dedovanje po osebah, ki umrejo na ali po 17. avgustu 2015, zato je
sodišče prve stopnje imelo vso podlago, da na podlagi 67. člena Uredbe o dedovanju in 227.b člena Zakona o
dedovanju izda sklep, katerega priloga je evropsko potrdilo o dedovanju. Predmet dedovanja je bila namreč
tudi nepremičnina, ki leži v Republiki Hrvaški.
Izrek
Pritožba se zavrne in se izpodbijani sklep sodišča prve stopnje potrdi.
Obrazložitev
1. Z izpodbijanim sklepom je sodišče ugodilo predlogu dedinje K. G. za izdajo evropskega potrdila o
dedovanju.
2. Odločitev sodišča za laično pritožbo izpodbija dedič M. M. S. V obrazložitvi navaja, da se dedovanju ni
odpovedal in da možnosti sodelovanja pri izpolnjevanju obrazca o evropskem potrdilu o dedovanju ni imel.
K. G., druga dedinja, še do danes ni poravnala vseh svojih obveznosti. V nadaljevanju obsežno opisuje vse
težave, ki sta jih s pokojno ženo imela z drugo dedinjo K. G.
                               1 / 2
3. Pritožba ni utemeljena.
4. V tej zadevi ni spora o okoliščini, da je sodišče v Novem mestu po pokojni M. B. S., ki je umrla 20. 12.
2016, po izvedenem zapuščinskem postopku, izdalo sklep o dedovanju pod opr. št. D 19/2017 z dne 23. 2.
2017, na podlagi katerega sta bila kot zakonita dediča zapustničinega premoženja razglašena njen mož M. M.
S. in njena sestra K. G. vsak do 1/2 zapuščine.
5. Sklep o dedovanju je končna, meritorna in deklaratorna odločba, ki jo zapuščinsko sodišče izda, ko razčisti
vsa vprašanja glede zapustnikovega premoženja, dedičev in njihovih pravic ter pravic drugih oseb.
Zapuščinsko sodišče je zapuščinski postopek zaključilo 23. 2. 2017, oba dediča sta se na zapuščinski
obravnavi pritožbi zoper sklep o dedovanju odpovedala.
6. Uredba EU se uporablja za dedovanje po osebah, ki umrejo na ali po 17. avgustu 2015, zato je sodišče
prve stopnje imelo vso podlago, da na podlagi 67. člena Uredbe o dedovanju in 227.b člena Zakona o
dedovanju izda sklep, katerega priloga je evropsko potrdilo o dedovanju. Predmet dedovanja je bila namreč
tudi nepremičnina, ki leži v Republiki Hrvaški.
7. Iz vsebine pritožbe sledi, da se pritožnik s sklenjenim sporazumom o delitvi zapuščine ne strinja, ker se ta
ne izvršuje tako kot je bilo dogovorjeno. Pritožbeno sodišče mu kot laiku pojasnjuje, da je sporazum o
delitvi zapuščine, ki ga je sklenil z drugo dedinjo K. G. po svoji vsebini pogodba, zato ni predmet odločanja
sodišča in ni rezultat sodne odločitve. Dogovor dedičev je v sklepu o dedovanju le povzet, zato tudi
pritožbeno sodišče vanj ne more posegati. Dedni dogovor bi pritožnik lahko izpodbil le s tožbo pod enakimi
pogoji in z razlogi, ki veljajo za pogodbo.
8. Ker pritožbeni razlogi, niti razlogi na katere sodišče pazi po uradni dolžnosti, niso utemeljeni, je na podlagi
2. točke 365. člena ZPP pritožba zavrnjena in izpodbijani sklep potrjen.
Datum zadnje spremembe: 18.10.2017
Powered by TCPDF (www.tcpdf.org)
                               2 / 2